text: Skud-drama i Brørup
  05 september 2010 kl. 12.32
  En 50-årig kvinde er fortsat indlagt med alvorlige skader efter et skuddrama midt på Torvegade i Brørup lørdag aften, hvor hendes mand skød hende i maven med et jagtgevær.
  Kvinden blev ramt af skud, der blev affyret på klos hold. Snarrådige vidner ydede kvinden førstehjælp, indtil politi og ambulance nåede frem.
  Den 57-årige mand blev anholdt kort efter skyderiet. Han har netop været fremstillet i grundlovsforhør, og er blevet varetægtsfængslet i fire uger.
  
  Et vådeskud
  I retten forklarede han, at der var tale om et vådeskud, og at han ikke havde skudt på sin kone med vilje.
   
  Kvinden blev natten til søndag overført fra Kolding Sygehus til Odense Universitetshospital. Hendes tilstand er fortsat kritisk, men stabil, oplyser Syd- og Sønderjyllands Politi i Esbjerg.
   
  Hun overlever, men har svære skader på leveren.
  Ægteparret kommer fra Gørding, men kvinden er for kort tid siden flyttet fra sin mand.
  